Diari Oficial de la Generalitat Valenciana


Sumari del DOGV 9998, del 03-12-2024 (2024/12956)

DECRET 176/2024, de 3 de desembre, del Consell, pel qual s’aproven les bases reguladores de les ajudes urgents dirigides a les persones treballadores autònomes de les zones de la Comunitat Valenciana afectades per la dana.
------------------------------------------------------------------------------------------------------------------------------------------------------------------------------------------------------------------------------

### Versions

 05/12/2024 - Actualitat  Text inicial: 04/12/2024 - Actualitat 

### Dades del document

Número de DOGV
:   9998

Data del DOGV
:   03-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12220

CVE
:   XPFP-B-9346-56755

Data del document
:   03-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Correcció d'errades

Anàlisi jurídica

 Descriptors 

:   * ajuda pública
    * ajuda a l'ocupació
    * suport econòmic
    * desastre natural
    * inundació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 04.12.2024*

|  |
| --- |
| Es rectifica el títol del Decret 176/2024 per la [**Correcció d’errades**](https://dogv.gva.es/va/resultat-dogv?signatura=2024/12858) publicada en el DOGV núm. 9999 de 04.12.2024. |

  

A conseqüència de l’episodi de pluges torrencials derivades d’una depressió aïllada en nivells alts (DANA), que va tindre lloc el passat 29 d’octubre de 2024 a la Comunitat Valenciana, el Consell de Ministres va acordar el 5 de novembre de 2024 declarar el territori afectat com a zona afectada greument per una emergència de protecció civil.

Ateses les catastròfiques conseqüències en persones i empreses, les administracions públiques estan obligades a actuar amb la màxima celeritat per a pal·liar els seus efectes. Adoptades les actuacions immediates per a proveir les persones més directament afectades de les ajudes que compensen la pèrdua de béns de primera necessitat, es precisa, en un moment posterior, abordar amb la màxima urgència altres actuacions que contribuïsquen a la reactivació de l’activitat econòmica i el manteniment de l’ocupació.

Amb este propòsit, en el *Diari Oficial de la Generalitat Valenciana*  de 26 de novembre de 2024 es va publicar el Decret 172/2024, de 26 de novembre, del Consell, pel qual s’aproven les bases reguladores i el procediment de concessió directa d’ajudes urgents dirigides a facilitar el manteniment de l’ocupació i la reactivació econòmica de les empreses que hagen patit danys pel temporal de vent i pluges iniciat el 29 d’octubre de 2024 a la Comunitat Valenciana.

Amb este nou decret, la Generalitat complementa el Decret 172/2024, ja que establix com a beneficiaris els treballadors autònoms sense plantilla. Mitjançant la concessió d’estes ajudes en concepte de renda complementària de subsistència, es pretén contribuir a la represa de l’activitat econòmica i al manteniment de l’ocupació autònoma de les zones afectades.

Fins i tot en el cas de no haver patit danys materials de manera directa, l’activitat econòmica en les zones afectades s’ha vist ressentida per la incidència directa de la catàstrofe en tercers com a proveïdors i potencials clients, així com en el sistema logístic de transport i distribució, de comunicacions i infraestructures, etc. En el cas dels operadors econòmics més vulnerables del teixit empresarial, com ho són els treballadors autònoms, esta situació determina un extraordinari desavantatge competitiu que compromet la continuïtat mateixa de la seua activitat econòmica.

Per tot el que s’ha exposat, després d’haver seguit els tràmits previstos en l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, constant els informes preceptius de l’Advocacia i de la Intervenció, en virtut del que disposa l’article 28.c) i 33.2 de la Llei 5/1983, de 30 de desembre, del Consell, a proposta del conseller d’Educació, Cultura, Universitats i Ocupació, i amb deliberació prèvia del Consell en la reunió de 3 de desembre de 2024,

DECRETE

*Article 1. Objecte*

L’objecte d’este decret és aprovar les bases reguladores per a la concessió d’ajudes en concepte de renda complementària de subsistència que contribuïsquen a reprendre l’activitat econòmica i mantindre l’ocupació de les persones treballadores autònomes dels municipis de la Comunitat Valenciana afectats per la dana d’octubre de 2024.

*Article 2. Procediment de la concessió*

1. Estes subvencions es concediran de manera directa, en aplicació de l’article 22.2.c) de la Llei 38/2003, de 17 de novembre, general de subvencions, i de l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per concórrer-hi raons d’interés públic, econòmic, social i humanitari, en virtut de les circumstàncies mencionades en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana, així com en l’Acord del Consell de Ministres de 5 de novembre, pel qual es declara zona afectada greument per una emergència de protecció civil el territori damnificat a conseqüència de la depressió aïllada en nivells alts (DANA) que ha afectat àmplies zones de la península i Balears entre el 28 d’octubre i el 4 de novembre de 2024.

2. El caràcter singular d’estes subvencions deriva de la naturalesa excepcional del desastre natural que les ha motivades, i la concessió directa es justifica per l’interés públic a oferir una resposta urgent que contribuïsca a reactivar l’activitat econòmica i, en conseqüència, el manteniment de l’ocupació autònoma en les zones afectades per la dana.

3. De conformitat amb l’article 30.7 de la Llei general de subvencions, la concessió d’estes subvencions no requerirà una altra justificació que l’acreditació dels requisits exigits mitjançant declaració responsable dels sol·licitants, sense perjuí dels controls que s’efectuen amb posterioritat, que s’estendran a la totalitat de beneficiaris.

*Article 3. Persones beneficiàries i requisits*

1. Poden ser-ne beneficiàries les persones físiques que el 29 d’octubre de 2024 reunien els requisits següents:

a) Figuraven d’alta com a treballador autònom en la Seguretat Social o en alguna mutualitat.

b) Figuraven d’alta en l’IAE.

c) El seu lloc de treball se situava en alguna de les zones relacionades en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana (annex). A este efecte, es considerarà lloc de treball el que conste en el cens d’empresaris, professionals i retenidors o qualsevol altre registre oficial; o, si és el cas, en l’autorització municipal, que haurà de ser prèvia al 29 d’octubre de 2024, per a la realització de la venda no sedentària de caràcter periòdic.

d) No tenien contractada cap persona treballadora per compte d’altri.

2. Poden ser-ne beneficiàries les persones treballadores autònomes que reunisquen els requisits indicats en el punt anterior i formen part de comunitats de béns o de qualsevol altra entitat sense personalitat jurídica.

3. No podran obtindre'n la condició de beneficiàries les persones en què concórreguen alguna de les circumstàncies indicades en els apartats 2 i 3 de l’article 13 de la Llei 38/2003, de 17 de novembre, general de subvencions. No obstant això, en aplicació de l’article 7 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024, se’ls exceptua del compliment dels requisits de trobar-se al corrent en el compliment de les obligacions tributàries o amb la Seguretat Social i del pagament d’obligacions per reintegrament de subvencions, establits en els articles 13.2 i 34.5 de la Llei 38/2003, de 17 de novembre, general de subvencions.

*Article 4. Finançament i quantia de les ajudes*

1. Sense perjuí d'una possible ampliació, la dotació inicial estimada d’estes subvencions ascendix a 66.333.149 d’euros, fons propis de la Generalitat.

2. D’acord amb l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, estes ajudes s’imputaran a la línia de subvenció que s’habilite mitjançant la corresponent modificació pressupostària.

3. L’import de l’ajuda serà de 3.000 euros per persona treballadora autònoma.

*Article 5. Termini i forma de presentació de sol·licituds*

1. El termini per a sol·licitar estes ajudes s’iniciarà a les 09:00 hores del 5 de desembre de 2024 i finalitzarà a les 15:00 hores del 16 de desembre de 2024. Només s’admetrà una sol·licitud per persona; les successives que puguen presentar seran inadmeses.

2. La sol·licitud es presentarà de manera telemàtica en la seu electrònica de la Generalitat, a través del procediment «EADANA 2024 Ajuda extraordinària a persones treballadores autònomes dana 2024». En la pàgina web de Labora (Ajudes foment de l’ocupació 2024 - Generalitat Valenciana) estarà disponible la informació i documentació necessària, i s’habilitarà l’accés a la seu electrònica per a formular la sol·licitud. Qualsevol sol·licitud que es presente seguint un procediment diferent del que es descriu ací serà inadmesa.

3. Per a la tramitació telemàtica s’haurà de disposar de firma electrònica avançada, amb el certificat reconegut per a ciutadans (persona física) admés per la seu electrònica de la Generalitat (Seu electrònica - Seu electrònica - Generalitat Valenciana). Si la sol·licitud es presenta per un representant, este haurà d’estar prèviament autoritzat en el Registre de representants (Registre de representants).

*Article 6. Documentació que cal adjuntar a la sol·licitud*

1. Les sol·licituds s’han de presentar acompanyades de la documentació següent:

a) Formulari de dades, en què s’inclourà la declaració responsable sobre:

1) El compliment dels requisits establits en l’article 3.

2) Haver rebut informació del tractament de dades de caràcter personal requerit per a la gestió d’estes subvencions.

3) No estar incursa en les prohibicions per a obtindre la condició de beneficiari, establides en l’article 13 de la Llei 37/2003, de 17 de novembre, general de subvencions, exceptuant-ne el que es disposa en les lletres e) i g) del seu apartat 2.

4) Si és el cas, condició de mutualista.

5) Si és el cas, desenrotllament de venda no sedentària de caràcter periòdic en alguna de les zones afectades.

6) No haver rebut ajudes *de minimis*  que, sumades a la que regula este decret, excedisquen els límits establits en el reglament *de minimis*  que hi siga aplicable.

b) Dades de domiciliació bancària: en cas de nou perceptor o de nou compte bancari, haurà de comunicar-ho prèviament a través del procediment telemàtic PROPER: Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat. - GVA.ES - Generalitat Valenciana.

2. En la sol·licitud haurà de constar l’autorització expressa perquè Labora Servici Valencià d’Ocupació i Formació obtinga, a través de la Plataforma Autonòmica d’Intermediació (PAI) i altres sistemes habilitats a este efecte, o directament de la Seguretat Social, l’Agència Estatal d’Administració Tributària, l’Agència Tributària Valenciana, les entitats locals, les mutualitats o qualsevol altre organisme, segons corresponga, la informació relativa a:

a) Identitat de la persona física sol·licitant i, si és el cas, del seu representant.

b) Vida laboral i codis de compte de cotització.

c) Lloc de treball.

d) Situació en l’IAE

e) Condició de mutualista.

f) Autorització de venda no sedentària de caràcter periòdic.

*Article 7. Instrucció del procediment*

1. La instrucció correspondrà a Labora Servici Valencià d’Ocupació i Formació.

2. Una vegada examinades les sol·licituds, l’òrgan instructor emetrà un informe en què farà constar que es complixen els requisits necessaris per a la concessió de les ajudes, i formularà la proposta de concessió a l’òrgan competent per a resoldre.

3. El criteri per a la concessió de la subvenció, fins a esgotar el crèdit disponible, serà el del moment de la presentació de la sol·licitud (dia/hora/minut/segon). A este efecte, no es considerarà presentada una sol·licitud fins que s’aporte tota la documentació requerida. En cas que diferents sol·licituds es presenten completes en el mateix moment, es prioritzaran les que hagen sigut presentades per persones amb discapacitat, i, en defecte d’això, per dones.

4. El procediment podrà resoldre’s de manera parcial a mesura que els sol·licitants presenten completes les seues sol·licituds.

*Article 8. Resolució i recursos*

1. La competència per a resoldre sobre les sol·licituds presentades correspon al director general de Labora Servici Valencià d’Ocupació i Formació.

2. La resolució contindrà informació de l’import previst de l’ajuda en equivalent de subvenció bruta, així com del seu caràcter *de minimis*, amb referència expressa al títol i a la publicació del reglament aplicable en el DOUE.

3. El termini per a resoldre i notificar la resolució serà de tres mesos des de l’entrada de la sol·licitud en la seu electrònica de la Generalitat. Transcorregut este termini sense haver-se dictat i notificat resolució expressa, la sol·licitud podrà entendre’s desestimada.

4. La resolució posarà fi a la via administrativa, i contra esta podrà interposar-se un recurs potestatiu de reposició davant del mateix òrgan en el termini d’un mes a partir de l’endemà de la notificació, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques; o bé, podrà interposar-se un recurs contenciós administratiu en el termini de dos mesos davant del corresponent jutjat contenciós administratiu, de conformitat amb el que es disposa en els articles 8 i 46 de la mencionada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

5. De conformitat amb l’article 5 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024, el procediment de concessió i el reconeixement de l'obligació d’estes ajudes seran objecte de control financer en substitució de la funció interventora.

*Article 9. Mitjà de notificació*

1. Les resolucions es publicaran en l’apartat EADANA 2024 de la web de Labora.

2. Els actes de tràmit es notificaran a través de la seu electrònica de la Generalitat (Seu electrònica - Seu electrònica - Generalitat Valenciana). Per a accedir-hi, el sol·licitant haurà de disposar de firma electrònica avançada, amb el certificat reconegut per a ciutadans (persona física). Amb la notificació, es remetrà un avís a l’adreça de correu electrònic que figure en l’expedient, a on s’informarà de la seua posada a disposició en la seu electrònica. La falta de l’avís no impedirà que la notificació es considere plenament vàlida.

*Article 10. Liquidació i pagament*

La liquidació de les ajudes s’efectuarà una vegada acreditats, mitjançant declaració responsable, els requisits exigits. Després de dictar-se la resolució de concessió, l’ajuda s’entregarà en un únic pagament.

*Article 11. Obligacions de les persones beneficiàries*

A més del que disposa l’article 14 de la Llei 38/2003, general de subvencions, són obligacions de les persones beneficiàries:

a) Mantindre, durant almenys tres mesos, l’alta com a autònom en la Seguretat Social o en alguna mutualitat, a partir del 30 d’octubre de 2024. A este efecte, no es computaran aquells períodes en què el beneficiari es trobe en situació de cessament d’activitat, encara que siga parcial. Esta obligació d’alta durant tres mesos haurà d’haver-se complit abans de l’1 de desembre de 2026.

b) Facilitar tota la informació relacionada amb la subvenció sol·licitada que li siga requerida. Per a aportar la documentació requerida, haurà d’utilitzar-se el tràmit telemàtic d’aportació de documentació que figure en l’apartat EADANA 2024 de la web de Labora.

c) Sotmetre’s a les actuacions de control financer que preveuen els articles 113 i següents de la Llei 1/2015 i els articles 44 i següents de la Llei 38/2003, així com les que puguen dur a terme la Generalitat i altres òrgans de control.

*Article 12. Minoració i reintegrament*

Donaran lloc a l’obligació de reintegrar totalment o parcialment les quantitats percebudes, així com l’exigència de l’interés de demora des de la data del pagament de la subvenció fins que se n’acorde el reintegrament, els casos previstos en l’article 37 de la Llei 38/2003, general de subvencions. En particular, serà procedent el reintegrament total de l’ajuda en el supòsit de falsedat de les declaracions responsables. Així mateix, correspondrà el reintegrament total de l’ajuda si s’incomplix l’obligació d’alta com a autònom en la Seguretat Social o en alguna mutualitat durant tres mesos.

*Article 13. Règim de compatibilitat*

Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals.

*Article 14. Pla de control*

Una vegada efectuat el pagament, es comprovarà la veracitat de les declaracions responsables relatives als requisits i les condicions establits per a l’obtenció de les ajudes, tal com es determine en el pla de control que s’aprovarà a este efecte.

DISPOSICIONS ADDICIONALS

*Primera. Normativa aplicable*

1. Estes ajudes tenen la consideració de subvencions públiques i es regixen per la Llei 38/2003, de 17 de novembre, general de subvencions; pel Reial decret 887/2006, de 21 de juliol, pel qual s’aprova el seu reglament, i la resta de normativa concordant, i per la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

2. En aplicació del punt 2 de l’apartat denové de l’Acord de 5 de novembre de 2024, del Consell de Ministres, pel qual es declara zona afectada greument per una emergència de protecció civil el territori damnificat a conseqüència de la depressió aïllada en nivells alts (DANA) que ha afectat àmplies zones de la península i Balears entre el 28 d’octubre i el 4 de novembre de 2024, la suspensió de termes i la interrupció de terminis administratius establits en el punt 1 d’este apartat no s’aplicaran al procediment de concessió d’estes ajudes.

*Segona. Dret de la competència*

1. En el cas que el beneficiari realitze activitats que s’emmarquen en la producció primària de productes agrícoles, hi serà aplicable el Reglament (UE) 1408/2013, de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DOUE L352, de 24.12.2013), modificat pel Reglament (UE) 316/2019, de la Comissió, de 21 de febrer de 2019 (DOUE L51, de 22.02.2019). Per a la resta d’activitats (excloses la pesca i l’aqüicultura), hi serà aplicable el Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, publicat en el DOUE L-2023-81944, de 15 de desembre de 2023.

2. En aplicació de la normativa indicada en el punt anterior, l’import total de les ajudes *de minimis*  concedides a una única empresa dedicada a la producció primària de productes agrícoles no excedirà els 20.000 euros durant qualsevol període de tres exercicis fiscals. L’import acumulat de les ajudes *de minimis*  concedides per Espanya a empreses actives en la producció primària de productes agrícoles durant un període qualsevol de tres exercicis fiscals no excedirà el límit nacional de 027.330.118 euros indicat en l’annex del Reglament (UE) 1408/2013, de la Comissió. En la resta de casos, l’import total de les ajudes *de minimis*  concedides a una única empresa no excedirà els 300.000 euros durant qualsevol període de tres anys.

*Tercera. Tractament de dades de caràcter personal*

1. El tractament de dades personals que requerisca la gestió d’estes ajudes s’ajustarà a la regulació europea i estatal sobre protecció de dades de caràcter personal.

2. De conformitat amb l’article 13 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE, així com l’article 11 de la Llei orgànica 3/2018, de 5 de desembre, de protecció de dades personals i garantia dels drets digitals informació relativa al tractament de dades de caràcter personal, resulta la següent informació bàsica sobre protecció de dades:

a) Labora Servici Valencià d’Ocupació i Formació és responsable del tractament de les dades.

b) La finalitat del tractament de les dades personals és la gestió d’estes ajudes.

c) Els interessats tenen dret a l’accés, la rectificació i la supressió de les seues dades de caràcter personal, a limitar o oposar-se al seu tractament i a no ser objecte de decisions individuals automatitzades, de manera presencial o telemàtica, en els termes indicats en <https://sede.gva.es/va/inicio/procedimientos?id_proc=19712>

3. La resta d’informació sobre el tractament de dades personals (base jurídica del tractament, termini de conservació de les dades, dret a reclamar davant de la Delegació de Protecció de Dades de la Generalitat o davant de l’autoritat de control, possibles cessions de dades, comunicacions internacionals i dades de contacte de la Delegació) figura en el Registre d’activitats de tractament de Labora Servici Valencià d’Ocupació i Formació (<https://labora.gva.es/va/proteccio-de-dades>).

DISPOSICIONS FINALS

*Primera. Habilitació per al desplegament del decret*

1. S’habilita la persona titular de la Direcció General de Labora per a dictar les instruccions i adoptar les mesures que considere oportunes per a l’aplicació i l’execució d’este decret.

2. Les instruccions i qualsevol altra informació rellevant per a la tramitació de les sol·licituds es publicaran en l’apartat EADANA 2024 de la web de Labora.

Segona. Efectes

Este decret produirà efectes a partir de l’endemà de la publicació en el *Diari Oficial de la Generalitat Valenciana*.

Contra este decret, que posa fi a la via administrativa, es podrà interposar, potestativament, un recurs de reposició davant de l’òrgan que ha dictat l’acte, en el termini d’un mes des de la publicació en el *Diari Oficial de la Generalitat Valenciana*, d’acord amb els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos computats en els mateixos termes, de conformitat amb els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

ANNEX

*Municipis afectats*

Alaquàs

Albal

Albalat de la Ribera

Alborache

Alcàsser

Alcúdia, l’

Aldaia

Alfafar

Alfarp

Algemesí

Alginet

Almussafes

Alzira

Benetússer

Benicull de Xúquer

Benifaió

Beniparrell

Bétera

Bugarra

Buñol

Calles

Camporrobles

Carlet

Catadau

Catarroja

Caudete de las Fuentes

Chera

Cheste

Chiva

Corbera

Cullera

Dos Aguas

Favara

Fortaleny

Fuenterrobles

Gestalgar

Godelleta

Guadassuar

Llaurí

Llíria

Llocnou de la Corona

Llombai

Loriguilla - només nucli urbà al costat A3

Macastre

Manises

Massanassa

Mislata

Montroi

Montserrat

Paiporta

Paterna

Pedralba

Picanya

Picassent

Polinyà de Xúquer

Quart de Poblet

Real

Requena

Riba-roja de Túria

Riola

Sedaví

Siete Aguas

Silla

Sinarcas

Sollana

Sot de Chera

Sueca

Tavernes de la Valldigna

Torrent

Turís

Utiel

València - pedanies sud

Vilamarxant

Xirivella

Yátova

València, 3 de desembre de 2024

Carlos Mazón Guixot

President de la Generalitat

Jose Antonio Rovira Jover

Conseller de Educació, Cultura, Universitats i Ocupació